
ETTEPANEKUD
Tööhõive- ja sotsiaalkomisjon palub vastutaval eelarvekontrollikomisjonil lisada oma resolutsiooni ettepanekusse järgmised ettepanekud:
–	võttes arvesse Euroopa Kontrollikoja aastaaruannet ELi eelarve täitmise kohta eelarveaastal 2022,
–	võttes arvesse Euroopa Kontrollikoja aastaaruannet ELi asutuste kohta eelarveaastal 2022,
–	võttes arvesse Euroopa Koolitusfondi 2022. aasta konsolideeritud tegevusaruannet,
1.	väljendab rahulolu selle üle, et Euroopa Kontrollikoja (edaspidi „kontrollikoda“) kinnituse kohaselt on Euroopa Koolitusfondi (edaspidi „fond“) eelarveaasta 2022 raamatupidamise aastaaruande aluseks olevad tehingud seaduslikud ja korrektsed ning fondi finantsseisundist 31. detsembri 2022. aasta seisuga on antud õiglane pilt;
2.	väljendab heameelt selle üle, et fond aitab liidu välispoliitika raames liidu partnerriikidel hariduse, kutseõppe, oskuste ja tööturusüsteemide reformimise kaudu ära kasutada inimkapitali potentsiaali ja suurendada oma kodanike tööhõiveväljavaateid;
3.	väljendab eelkõige heameelt fondi uue kutsehariduse tipptaseme ettevõtluskeskuste kontseptsiooni üle, mis on välja töötatud selleks, et aidata kaasa rahvusvahelisele arutelule ettevõtlusõppe kogukonnas ning innustada koolituskeskusi paremini vastama kodanike, majanduse ja ühiskonna muutuvatele vajadustele;
4.	väljendab heameelt selle üle, et fondi 2022. aasta eelarve suurenes 25 miljoni euroni (2021. aastal 21 miljonit eurot)[footnoteRef:1]; väljendab rahulolu selle üle, et fondi 2022. aasta eelarve täideti 97,7 % ulatuses; rõhutab vajadust tagada ka edaspidi piisavad inim- ja rahalised ressursid, mis võimaldaksid fondil täita oma volitusi ja rakendada oma tööprogrammi ka tulevikus nii, et selle tegevuste lõpuleviimise määr oleks väga kõrge; [1:  Need eelarvesummad on võetud kontrollikoja aastaaruandest ELi asutuste eelarveaasta 2022 kohta ja põhinevad eelarveaastal kasutada olnud maksete assigneeringute kogusummal.] 

5.	väljendab heameelt asjaolu üle, et vaatamata eelarvekriisile, mille põhjustasid inflatsioon ja kommunaalteenuste hinnad 2022. aastal, on fond suutnud oma kulusid tulemuslikult hallata, võtta kulude kokkuhoiu meetmeid ja muuta prioriteete ilma suuremate katkestusteta oma tööprogrammis;
6.	rõhutab fondi töö tähtsust ja lisaväärtust tema pädevusvaldkonnas; tõdeb, et fondi eesmärgid ja meetmed on tihedalt seotud ELi poliitika ja meetmetega kutsehariduse ja -koolituse, inimarengu, oskuste ja rände valdkonnas; väljendab heameelt fondi jätkuva koostöö ja vahendite jagamise üle teiste ametitega, eelkõige Cedefopi ja Eurofoundiga, mis võimaldab märkimisväärset teadmiste jagamist;
7.	märgib murega, et kontrollikoda teatas puudustest kahes avaliku hanke menetluses, eelkõige tehingute seaduslikkuse ja korrektsuse osas, mis on seotud nende pakkujate puuduliku maksevõimega, kellega fond kavatseb hankelepingu sõlmida; kutsub fondi üles veelgi parandama oma hankemenetlusi, tagades kohaldatavate õigusnormide täieliku järgimise, ja tagama, et need saavutavad parima hinna ja kvaliteedi suhte, eelkõige lihtsustades metoodikat ja arutades koos asjaomaste komisjoni talitustega võimalikke alternatiivseid meetodeid tegevuse elluviimiseks fondi partnerriikides;
8.	tunnustab fondi selle eest, et ta on koostanud strateegilise tegevuskava, mille eesmärk on parandada fondi tegevuse energiatõhusust ja kliimaneutraalsust;
9.	soovitab olemasolevate andmete põhjal anda heakskiidu Euroopa Koolitusfondi ajutise direktori tegevusele fondi 2022. aasta eelarve täitmisel. 


LISA: ÜKSUSED VÕI ISIKUD,

